Številka: 1100-23/2023/1

Datum: 20. 3. 2023

Na podlagi prvega odstavka 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A, 202/21 – odl. US, 15/22 in 54/22 – ZUPŠ-1) in sedmega odstavka 57. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US in 3/22 – ZDeb)

**Republika Slovenija, Ministrstvo za javno upravo**, Tržaška cesta 21, 1000 Ljubljana,

objavlja prosto strokovno-tehnično delovno mesto,

**administrator V (šifra DM: 59059) v Sekretariatu, Službi za finance in proračun, za nedoločen čas, s 4-mesečnim poskusnim delom.**

Kandidati, ki se bodo prijavili na prosto delovno mesto, morajo izpolnjevati naslednje pogoje:

* srednje tehniško in drugo strokovno izobraževanje/srednja strokovna izobrazba ali srednje splošno izobraževanje/srednja splošna izobrazba.

Naloge delovnega mesta:

* izvajanje nalog pisarniškega poslovanja na področju kohezijske politike
* oblikovanje in vodenje baz podatkov na področju kohezijske politike
* sodelovanje pri materialnem in finančnem poslovanju na področju kohezijske politike
* opravljanje drugih nalog na področju kohezijske politike po navodilu vodje.

Na delovnem mestu se bodo opravljale naloge povezane z izvrševanjem proračuna ministrstva.

Prijava mora biti **obvezno oddana na predpisanem obrazcu**, ki je sestavni del javne objave in mora vsebovati:

1. pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja izobrazbe ter leto in ustanova, na kateri je bila izobrazba pridobljena,
2. pisno izjavo kandidata o vseh dosedanjih zaposlitvah. V izjavi kandidat navede datum sklenitve in datum prekinitve delovnega razmerja pri posameznemu delodajalcu, kratko opiše delo, ki ga je opravljal pri tem delodajalcu, ter navede stopnjo zahtevnosti delovnega mesta,
3. pisno izjavo kandidata, da za namen postopka zaposlitve dovoljuje Ministrstvu za javno upravo pridobitev podatkov o izpolnjevanju pogojev za zasedbo delovnega mesta iz uradnih evidenc (če kandidat z vpogledom v uradne evidence ne soglaša, bo moral sam predložiti ustrezna dokazila).

Zaželeno je, da prijava vsebuje tudi kratek življenjepis, v katerem naj kandidat poleg formalne izobrazbe navede tudi druga znanja, sposobnosti in veščine, ki jih je pridobil.

Prednost pri izbiri bodo imeli:

* kandidati s poznavanjem aplikacije MFERAC.

Strokovna usposobljenost kandidatov se bo presojala na podlagi prijave in priložene dokumentacije, na podlagi razgovora s kandidati oziroma s pomočjo morebitnih drugih metod preverjanja strokovne usposobljenosti kandidatov.

Z izbranim kandidatom bo sklenjeno delovno razmerje za nedoločen čas, s polnim delovnim časom in 4-mesečnim poskusnim delom. Poskusno delo se lahko podaljša v primeru začasne odsotnosti z dela.

Izbrani kandidat bo delo opravljal v prostorih Ministrstva za javno upravo na Tržaški cesti 21 v Ljubljani oziroma v drugih njegovih uradnih prostorih.

Zaposlitev se financira in izvaja v sklopu aktivnosti zaposlovanja iz operacije Tehnična pomoč v okviru Operativnega programa za izvajanje Evropske kohezijske politike v obdobju 2014 – 2020, katero naložbo sofinancirata Evropska unija iz Evropskega socialnega sklada in Republika Slovenija.

Sredstva za plačo se do 31. 5. 2023 zagotovijo oziroma sofinancirajo iz sredstev projekta »Tehnična pomoč Evropski socialni sklad – Ministrstvo za javno upravo – Operativni program evropske kohezijske politike 2014-2020«.Od 1. 6. 2023 dalje pa se sredstva za plačo zagotovijo na proračunski postavki Ministrstva za javno upravo (integralna postavka).

Kandidat vloži prijavo v pisni obliki (na priloženem obrazcu Vloga za zaposlitev), ki jo pošlje v zaprti ovojnici z označbo: »Za javno objavo za delovno mesto administrator V (šifra DM 59059) v Sekretariatu, Službi za finance in proračun, št. 1100-23/2023« **na naslov**: Ministrstvo za javno upravo, Sekretariat, Služba za kadrovske zadeve, Tržaška cesta 21, 1000 Ljubljana, in sicer **v roku 8 dni po objavi**. Za pisno obliko prijave se šteje tudi elektronska oblika, poslana **na elektronski naslov**: gp.mju@gov.si, pri čemer veljavnost prijave ni pogojena z elektronskim podpisom.

Kandidati bodo o izbiri oziroma ne izbiri pisno obveščeni.

Informacije o izvedbi javne objave daje Andreja Marinko, tel. št. 01/478 89 22, informacije o delovnem področju pa Tatjana Piršič, tel. 01/478 86 03, in sicer vsak delovni dan med 10.00 in 11.00 uro.

Opomba: Uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.

|  |
| --- |
| Po pooblastilu št. 1004-49/2022/13 z dne 1. 9. 2022 |
| Žarko Bogunović |
| v. d. generalnega sekretarja |